《送王宣乐先生秩满归西江》
明代·王佐

桐江八月西风急，冠盖纷纷送行客。相看俱是异乡身，满目离愁禁不得。

君持教铎今十霜，缤纷桃李罗门墙。桷榱梁栋收时誉，行将此绩陈明光。

明光尚远家林近，拨棹西还逐归兴。柯山云散晚峰青，苕溪水落寒潭净。

到家正值黄花开，摧柑击蟹罗尊罍。霞觞满注为亲寿，华堂顿觉移蓬莱。

人生百岁贵行乐，何必拘拘恋名爵。由来宦海多风波，伊孰如君独先觉。

我来托交虽未深，多君意气如南金。欲知去住两相忆，明月一天千里心。

作者简介：元明间广东南海人，字彦举。与孙蕡齐名，结诗社于南园，开抗风轩以延一时名士，时谓构辞敏捷，王不如孙；句意沉著，孙不如王。元末为何真掌书记，劝真降明。洪武六年征为给事中，以不乐枢要，乞归。有《听雨轩集》、《瀛洲集》。